โค้งสุดท้ายก่อนตัดสินเรื่องแบน 3 สารเคมีทางการเกษตร กระทรวงสาธารณสุขเร่งให้ข้อมูลผลกระทบสุขภาพดันแบนถาวร
โค้งสุดท้ายก่อนตัดสินเรื่องแบน 3 สารเคมีทางการเกษตร กระทรวงสาธารณสุขเร่งให้ข้อมูลผลกระทบสุขภาพดันแบนถาวร นพ.มล.สมชาย จักรพันธุ์ ที่ปรึกษารัฐมนตรีว่าการกระทรวงสาธารณสุข กล่าวหลังหารือคณะกรรมการวัตถุอันตราย ที่มีผู้แทนจากหลายกระทรวงเข้าร่วมจะพิจารณาให้ 3 สารเคมี พาราควอต ,ไกลโฟเซต และคลอร์ไพรีฟอส เป็นวัตถุอันตรายประเภทที่ 4 ว่า นับจากนี้ไปจนถึงวันที่ 22 ตุลาคม ที่จะมีการประชุมคณะกรรมการวัตถุอันตราย ทางกระทรวงสาธารณสุขจะเร่งให้ข้อมูลผลกระทบจากสารเคมี 3 ชนิด ที่มีผลต่อสุขภาพประชาชน สิ่งแวดล้อมอย่างต่อเนื่อง รวมถึงจะส่งข้อมูลนี้ให้กับคณะกรรมการชุดดังกล่าวทุกคน ก่อนการประชุมด้วยแล้ว พร้อมยืนยันจุดยืนกระทรวงสาธารณสุขยืนยันไม่เอาสาร 3 ชนิดนี้ และเชื่อว่าประเทศไทยจะแบนสารเคมีนี้ได้เช่นเดียวกับกว่า 50 ประเทศที่ดำเนินการแล้ว  พร้อมกันนี้ได้ให้ทีมกฎหมายกระทรวงสาธารณสุข รวบรวมพยานหลักฐานกรณีมีการนำโลโก้กระทรวงสาธารณสุขและข้อมูลภาพ ข้อความเกี่ยวกับอธิบดีกรมควบคุมโรคและอธิบดีกรมวิทยาศาสตร์การแพทย์ ไปแอบอ้างว่าให้การสนับสนุนการใช้สารเคมี โดยเดินหน้าเอาผิดตาม พ.ร.บ.คอมพิวเตอร์  นพ.ธีระวัฒน์ เหมะจุฑา อาจารย์ประจำคณะแพทยศาสตร์ จุฬาลงกรณ์มหาวิทยาลัย กล่าวว่า ผลกระทบจากสารเคมีทั้ง 3 ชนิด จะปนอยู่ในห่วงโซ่อาหาร ทำให้เกิดโรคต่างๆ ทั้งภูมิคุ้มกันต่ำ มะเร็ง โรคทางสมองที่รักษาไม่หายขาด แบบเฉียบพลันก็มีผลต่อระบบทางเดินหายใจ โดยพาราควอต อันตรายอันดับ 1 รองลงมาไกลโฟเซต แม้รับเพียงแค่ 200 มิลลิมิตรก็ทำให้เป็นโรคอัลไซเมอร์แบบเฉียบพลัน คลอร์ไพรีฟอส ทำให้หายใจติดขัด ระบบอื่นในร่างกายผิดปกติ กระทบพัฒนาการเด็กทำให้ล่าช้า สมาธิสั้นข้อมูลผลกระทบของกระทรวงสาธารณสุข เป็นผลการศึกษาวิจัยร่วมกับต่างประเทศซึ่งตรงกับทั่วโลก ตั้งแต่ตุลาคม ปี 2561 – กรกฎาคม ปี 2562 กระทรวงสาธารณสุขพบมีคนเสียชีวิตจากสารเคมีที่ใช้ใน ประเทศกว่า 280 ชนิด รวม 406 คน และมีอัตราป่วยเข้า รพ. มากกว่า 15,000 คน ยิ่งหากใช้ทั้ง 3 สารรวมกันก็ยิ่งอันตรายเป็นเท่าตัว